Οι περισσότερες γυναίκες έχουν την εμπειρία πόνου στο μαστό κάποια στιγμή στη ζωή τους. Ο πόνος μπορεί να σχετίζεται με τον εμμηνορυσιακό κύκλο ή όχι και να είναι διάχυτος ή εστιακός.
Συνήθως το αίτιο είναι καλοήθες και μόνο στο 10% κακοήθες.
Σημάδια ύποπτα είναι ο μη σχετιζόμενος με τον εμμηνορυσιακό κύκλο πόνος σε μια συγκεκριμένη περιοχή, αλλά και η ψηλαφητή μάζα και η έκκριση αιματηρού υγρού από τη θηλή. Μόλις αποκλειστεί η κακοήθεια, χρειάζεται να καθησυχαστεί η ασθενής. Βέβαια σε ένα ποσοστό 15% ο πόνος είναι τόσο ανυπόφορος, που εμποδίζει τις καθημερινές δραστηριότητες της ασθενούς.
Ο πόνος που σχετίζεται με τον εμμηνορυσιακό κύκλο είναι συνήθως σαν βάρος ή σαν ευαισθησία (στην ψηλάφηση). Συνήθως είναι προς το εξωτερικό μέρος του μαστού και μπορεί να αντανακλά στο σύστοιχο άνω άκρο (έσω επιφάνεια του μπράτσου). Πολλές φορές βοηθάει η διακοπή πρόσληψης καφεΐνης και η έναρξη λήψης βιταμίνης Ε. Το έλαιο νυχτολούλουδου είναι η πρώτη γραμμή αντιμετώπισης, ενώ παράγωγα τεστοστερόνης χορηγούνται σε προχωρημένες περιπτώσεις.
Ο μη κυκλικός πόνος εμφανίζεται σε προεμμηνοπαυσιακές και μετεμμηνοπαυσιακές γυναίκες. Συνήθως περιγράφεται να “καίει”, “μαχαιρώνει” ή “τραβάει” και συνήθως εντοπίζεται γύρω από τη θηλή ή προς το στέρνο. Η θεραπεία είναι παρόμοια με παραπάνω, ενώ μπορεί να γίνει και τοπική έγχυση ξυλοκαΐνης/κορτιζόνης. Τέλος, αφαίρεση του σημείου από το οποίο ξεκινά ο πόνος έχει αποτέλεσμα στο 50% των περιπτώσεων.